844 oortredings van menseregte in Zim | Netwerk24
844 oortredings van menseregte in Zim
Deur Jana Marx 19 Januarie 2019 20:55
Altesame 844 menseregte-oortredings is in die laaste week in Zimbabwe aangeteken, sê die Zimbabwiese Menseregteforum.
Betogers hardloop in die strate in Harare kort nadat die petrolprys met byna 150% gestyg het. Foto: AP
Die forum het Vrydag in ’n verklaring gesê hy het dié totaal bereken vanaf 14 Januarie toe die betogings in Zimbabwe begin het.
Die betogings, wat later in onluste ontaard het, het uitgebreek kort nadat pres. Emmerson Mnangagwa ’n verhoging van sowat 150% in die brandstofprys in dié buurland aangekondig het.
Mnangagwa het die brandstofprys glo verhoog in die hoop om die tekort aan valuta te verlig en in ’n poging om die land se ergste ekonomiese krisis in ’n dekade die hoof te bied.
Talle betogers is beseer toe lede van die polisie en die weermag toegeslaan het.
Volgens die Menseregteforum spruit die 844 oortredings uit minstens 12 sterftes, 78 skietwonde, marteling, onmenslike hantering soos hondebyte (minstens 242 klagte), die beskadiging van eiendom en vandalisme (minstens 46 klagte), asook arbitrêre inhegtenisnemings en aanhoudings (minstens 466 klagte).
Die mense van Zimbabwe se reg op mediavryheid en toegang tot inligting, privaatheid en die reg om te kan rondbeweeg, is ook grootliks aangetas.
Update from Zimbabwe Human Rights NGO Forum:
78 have gunshot wounds
242 have dog bites
466+ arrests & detention #ZimbabweShutDown#KeepItOnZW pic.twitter.com/dH5TeQ3g39
— Open Parly ZW (@OpenParlyZw) January 18, 2019
Meer oor: Pres. Emmerson Mnangagwa | Zimbabwe | Menseregte
Situasie in Zim ‘apokalipties’, skryf inwoner